text: [{"text_idx": "#000004", "text": "Balaa xayyaaraa guyyaa Alhadaa daandii xayyaara Itiyoophiyaa mudatee lubbuu namoota 157 galaafate hordofee biyyoonni garagaraa xayyaara Boeing 737 MAX jedhamurratti tarkaanfii garagaraa fudhatutti jiru. Xayyaarri kun rakkoo teekniikaa qaba jedhamee yaadama. Akkuma beekkamu ji\u2019oota shaniin dura xayyaarri boeing 787 MAX 8 jedhamu kun Indonesia keessatti kufee caccabuun lubbuu namoota 189 galaafatee jira.\nSababa kanniiniin wal qabatee xayyaarri kun rakkoo teekniqaa qaba waan jedhamee yaadameef biyyoonni hedduun xayyaara kan irra uggura kaayaa jiru. Chaaynaa, Indooneeshiyaa, Yunaaytid Kingdom, Singaapoor, Awustraaliyaa, Arjantiinaa fi amma ammoo Gamtaan Awurooppaa xayyaara kanarra uggura kaayaniiru.\nGamtaan Awurooppaa akka jedhetti, rakkoon xayyaara Itiyoophiyaa mudate maal akka ta\u2019e qoratamee hanga bu\u2019aan isaa ibsamutti nageenya lammiileetiif jecha xayyaara kana dhoorkuun dirqama ta\u2019eera jedhe. Xayyaaronni Turkiyaa lama kan eega lafaa ka\u2019anii barrisuu jalqabaniin booda ugurri waan kaayameef akka of duuba deebi\u2019an godhameera."}]